Angajaţi palestinieni din domeniul sănătăţii au anunţat că atacurile aeriene israeliene s-au soldat cu cel puţin 35 de morţi, duminică, şi au distrus corturi pentru persoanele strămutate în oraşul Rafah din sudul Fâşiei Gaza. Numeroase persoane au fost prinse în dărâmăturile în flăcări. Ministerul Sănătăţii din Gaza a declarat că femeile şi copiii reprezintă majoritatea morţilor, relatează AP.
Atacurile au avut loc la două zile după ce Curtea Internaţională de Justiţie a ordonat Israelului să pună capăt ofensivei sale militare în Rafah, unde mai mult de jumătate din cei 2,3 milioane de locuitori din Gaza au căutat adăpost înainte de incursiunea israeliană de la începutul acestei luni. Zeci de mii de oameni au rămas în zonă, în timp ce mulţi alţii au fugit.
Imagini de la locul celui mai puternic atac aerian au arătat distrugeri mari. Armata israeliană a confirmat atacul şi a declarat că a lovit o instalaţie a Hamas şi a ucis doi militanţi Hamas de rang înalt. Aceasta a precizat că investighează relatările potrivit cărora ar fi fost răniţi civili. Ministrul apărării, Yoav Gallant, a fost duminică la Rafah şi a fost informat cu privire la "aprofundarea operaţiunilor" de acolo, a declarat biroul său.
Un purtător de cuvânt al Societăţii Semilunii Roşii Palestiniene a declarat că este posibil ca numărul morţilor să crească în timp ce eforturile de căutare şi salvare continuă în cartierul Tal al-Sultan din Rafah, la aproximativ doi kilometri nord-vest de centrul oraşului.
Societatea a afirmat că zona a fost desemnată de Israel drept "zonă umanitară". Cartierul nu este inclus în zonele pe care armata israeliană a ordonat evacuarea la începutul acestei luni.
Atacul aerian a fost raportat la câteva ore după ce Hamas a lansat un tir de rachete din Gaza care a declanşat sirenele de raid aerian până la Tel Aviv, pentru prima dată în ultimele luni, într-o demonstraţie de rezistenţă după mai bine de şapte luni de la începerea masivei ofensive aeriene, maritime şi terestre a Israelului.
Nu au fost raportate victime în ceea ce pare a fi primul atac cu rachete cu rază lungă de acţiune din Gaza din ianuarie. Aripa militară a Hamas a revendicat responsabilitatea. Armata israeliană a declarat că opt proiectile au traversat Israelul după ce au fost lansate de la Rafah şi câteva au fost interceptate, iar lansatorul a fost distrus.
Mai devreme, duminică, zeci de camioane cu ajutoare au intrat în Gaza din sudul Israelului, în baza unui nou acord pentru a ocoli punctul de trecere Rafah cu Egiptul, după ce forţele israeliene au ocupat partea palestiniană a acestuia la începutul acestei luni. Armata israeliană a declarat că 126 de camioane cu ajutoare au intrat prin punctul de trecere Kerem Shalom din apropiere.
Egiptul refuză să redeschidă partea sa a punctului de trecere Rafah până când controlul părţii din Gaza nu va fi redat palestinienilor. Acesta a fost de acord să devieze temporar traficul prin Kerem Shalom, principalul terminal de marfă din Gaza, după o convorbire telefonică între preşedintele american Joe Biden şi preşedintele egiptean Abdel Fattah el-Sissi.